Moda va sipolik: Sharqning o‘ziga xos kiyinish uslubiga ega blogerlari (foto)

Sahifasini tomosha qilgach, sharq ayol-qizlari faqatgina uzun kiyinadi hamda trendlardan uzoq bo‘ladi, degan stereotiplardan voz kechish kafolatlangan blogerlar haqida ma’lumot berib o‘tamiz.
Lina Al-Xuti (@leenalghouti)

Kelib chiqishi falastinlik bo‘lgan bloger hayotining asosiy qismini Birlashgan Arab Amirliklarida o‘tkazgan. Ijtimoiy tarmoqlarda faol bo‘lguniga qadar esa grafik dizayner va shuningdek, Dubay amirligi shayxi Manal bint Muhammad bin Rashid al-Maktum zoti oliyalarining ofisida art-direktor bo‘lib ishlagan.

Keyinchalik modaga bo‘lgan qiziqishini tushunib yetib, uni turmush tarzi va ishiga aylantirishi mumkinligini tushunib yetgan. Akasi bilan birga Stacks brendiga asos solgan. Uning garderobi trendga xos aksessuarlar va obrazlarida odatiy uyg‘unlashtiriladigan rang-barang narsalarga to‘la. Oversize kiyim-kechaklarni yaxshi ko‘radigan Linaning kiyinish uslubi o‘ziga xosligi bilan e’tibor jalb qiladi.
Salli Asgur (@sallyomo)

Sallining blogi go‘zallik shaydolari va ijodsevarlarni o‘ziga maftun qiladi. Falastinda dunyoga kelgan Asgur keyinchalik AQShga ko‘chib kelib, Florida kollejida tahsil olgan.

Romantik uslubda kiyinishni yaxshi ko‘radigan qiz kundalik hayotda vodolazka, yubka, tugmali ko‘ylaklarni kiyishni afzal biladi. Sipolik va uslub borasida mukammal balansni topishni uddasidan chiqqan bloger ro‘mol bilan mahliyo qiladigan obrazlar yaratadi.
Marga Biltagi (@mademoisellememe)

Arab modasi haqida gap ketganda uzun va qomatni yashiradigan kiyimlarni kiyiladi, degan stereotiplar keladi xayolga. Ammo Marva shim va keng kostyum hamda qizil pomada surtilgan obrazi bilan har doim ham bunday emasligini isbotlaydi.

“Men trendlar ortidan quvmayman, ammo aynan nimadir yoqadigan bo‘lsa, uni garderobimga qo‘shishni afzal bilaman. Hamma tendensiya barchaga to‘g‘ri keladi deb o‘ylamayman. Masalan, tor shorti sipolikni afzal biladigan moda ixlosmandlari uchun emas”, — degan u.
Shahd Batal (@shahdbatal)

Shahd Instagram’dan tashqari YouTube’da ham mashhurlikka erishgan. Makiyaj va sochni turmaklash bo‘yicha videolar joylagan Batal hayoti tafsilotlari bilan bo‘lishib kelgan.

Kuzatuvchilari soni kundan kunga ko‘paygan bloger shundan keyin Instagram sahifasiga hijob bilan umumlashtirilgan sport uslubidagi obrazlarni joylaydi.
Syuzanna va Nesma Kadri (@kd_sisters_style)

Arab moda olamining eng mashhur opa-singillar umumiy sahifasida o‘ziga xos uslubdagi uyg‘un obrazlarini joylab keladi. Oversize va street style uslubida kiyinadigan qizlar barcha tendensiyalarni obrazida mujassam qilishga urinadi.

Shuningdek, ularning kiyinishidan kelib chiqib oddiy kiyimga qanday qilib yorqin urg‘u berish va aksessuarlarni moslash borasida xulosa qilsa bo‘ladi.
Ayka Barkavi (@ayabarqawi)

Murakkab obrazlarni sinab ko‘rishi bilan yaxshi tanish bo‘lgan Ayka tabiiy ranglarga yorqin urg‘u berishning uddasidan chiqadi.

Qolaversa, u o‘zining moda borasidagi qarashidan kelib chiqib “Aya Barqawi” brendiga asos solgan.
Imane Asri (@fashionwithfaith)

Minimal uslubda kiyinadigan Imane to‘q qizil, jigarrang, qora ranglarga ko‘p murojaat qiladi.

Garderobi rang-barang bo‘lishini istaganlarga Asrining kiyinish borasidagi g‘oyalaridan ilhomlanish tavsiya qilinadi.
Maria Alia al-Sadek (@mariaalia)

Kreativ konsultant sifatida faoliyat olib borgan Maria Marc Jacobs, Tiffany & Co’dan tortib, Nike va Farfetch singari bo‘lgan brendlar bilan ishlashga ulgurgan. Nyu-Yorkda istiqomat qiladigan qizning kiyinishida Amerika modasiga xos unsurlarni uchratish mumkin. Charm palto, oversize ustki kiyimlar kiyishni afzal biladigan Maria rang-barang ko‘ylak hamda trikotaj kostyumlarni yoqtiradi.
Nur (@noore)

Ranglar va noodatiylikni moslashni istovchilarga Nurning akkauntini tomosha qilish tavsiya qilinadi. Sariqni olovrang, qizilni pushti bilan uyg‘unlashtiradigan bloger zamonaviy printlar hamda geometrik shakllarni ham esdan chiqarmaydi.

Qomatga urg‘u berib turadigan liboslari esa uning yanada o‘ziga xos ko‘rsatadi.
Samiya (@sauf.etc)

Samiya ham arab modasi haqidagi mavjud stereotiplarni sindiradi. U oversize uslubidagi svitshotlar, keng koftalarni sport uslubidagi shim hamda krossovkalar bilan oson moslaydi.

U har kunlik bazaviy kiyim-kechaklar bilan zamonaviy va dolzarb ko‘rsatadigan rang-barang obrazlar yaratishi mumkin.